Document ID: 32007D0587

KOMISIJAS LĒMUMS
(2007. gada 24. augusts)
par Kopienas finansiālo ieguldījumu ārkārtas pasākumiem cūku vezikulārās slimības apkarošanai Itālijā 2006. un 2007. gadā
(izziņots ar dokumenta numuru K(2007) 3957)
(Autentisks ir tikai teksts itāliešu valodā)
(2007/587/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu,
tā kā:
(1)
Itālijā 2006. un 2007. gadā konstatēja cūku vezikulārās slimības uzliesmojumus. Šīs slimības uzliesmojums nopietni apdraud Kopienas mājlopu ganāmpulkus.
(2)
Lai novērstu slimības izplatīšanos un palīdzētu to izskaust iespējami ātri, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušās saistībā ar veiktajiem ārkārtas pasākumiem šīs slimības apkarošanai.
(3)
Kopienas finansiālajam atbalstam, kas paredzēts ārkārtas pasākumiem cūku vezikulārās slimības apkarošanai, piemēro noteikumus Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (2).
(4)
Itālija 2007. gada 4. jūnijā iesniedza pēdējo aptuveno aprēķinu izmaksām, kas radušās, izskaužot slimību.
(5)
Itālijas iestādes pilnībā izpildījušas Lēmuma 90/424/EEK 3. pantā un Regulas (EK) Nr. 349/2005 6. pantā paredzētās tehniskās un administratīvās prasības.
(6)
Kopienas finansiālo atbalstu izmaksā ar noteikumu, ka plānotie pasākumi ir faktiski veikti un attiecīgās iestādes noteiktajā termiņā sniedz visu vajadzīgo informāciju.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts
1. Kopienas finansiālo ieguldījumu Itālijai piešķir, lai segtu šīs dalībvalsts izmaksas, kas radušās, veicot Lēmuma 90/424/EEK 3. panta 2. punktā minētos pasākumus cūku vezikulārās slimības apkarošanai 2006. un 2007. gadā.
2. 1. punktā minēto Kopienas finansiālo atbalstu sedz 50 % no izdevumiem, par ko var saņemt Kopienas finansējumu. To izmaksā saskaņā ar Regulā (EK) Nr. 349/2005 paredzētajiem nosacījumiem.
2. pants
Maksāšanas kārtība
Sākotnējo maksājumu EUR 1 200 000 apmērā izmaksā kā daļu no 1. pantā paredzētā Kopienas finansiālā ieguldījuma.
3. pants
Adresāts
Šis lēmums ir adresēts Itālijas Republikai.
Briselē, 2007. gada 24. augustā

Labels: 18
15
6